Termini de sol·licitud: Del 4 al 19 de març de 2020.
L'últim dia del termini de presentació de sol·licituds s'ajorna fins al 28 de maig (inclòs) en compliment del Reial Decret 514/2020, pel qual es prorroga l'estat d'alarma per la gestió de la situació de crisi sanitària ocasionada pel COVID-19.
En el moment de presentar la sol·licitud cal aportar, juntament amb la documentació que disposa la base general 8, la documentació següent:
a) Currículum detallat de la persona sol·licitant seguint el model Europass que es pot trobar a https://europass.cedefop.europa.eu/es/documents/curriculum-vitae en el qual s'especifiquin els estudis que exigeix la base 2 i tots aquells aspectes valorables d'acord amb la base 7.
En el currículum s'ha de fer constar de manera expressa, si escau, el tipus de contracte, beca o pràctiques realitzades i el nombre d'hores de formació o de treballs i col·laboracions.
Pel que fa a les publicacions en línia, s'ha de fer constar l'enllaç al web on es troba la publicació.
Si no s'inclou l'enllaç no es valorarà.
b) Còpia del certificat de l'expedient acadèmic en la qual consti la nota mitjana dels estudis exigits a la base 2 i de la formació específica de la modalitat valorables d'acord amb la base 7 (màsters o postgraus).
Els sol·licitants no han de presentar el projecte d'activitat o d'actuació previst en la base general 8.1.a) ni el pressupost complet i detallat del projecte que preveu la base general 8.1.b).
Les persones proposades com a beneficiàries de les beques en la proposta provisional de concessió han de presentar, juntament amb la documentació que disposa la base general 12.5, la documentació següent:
a) Document d'acceptació de la subvenció.
b) Còpia de la documentació acreditativa dels estudis que exigeix la base 2.
L'òrgan instructor pot requerir l'acreditació documental de tots els coneixements que consten el currículum i que són valorables d'acord amb la base 7.
Les pràctiques es fan a les instal·lacions del Gabinet Tècnic del Departament de Cultura a Barcelona.
La durada de les beques és, com a màxim, de set mesos, sempre dins l'any natural de la seva concessió.
L'horari de les beques és de matí, de 35 hores setmanals, en horari de permanència obligada de 9 h a 14 h i la resta flexible.
Una mateixa persona no pot ser beneficiària de més d'una de les modalitats de beques previstes en les bases.
Les persones sol·licitants, però, poden optar, sempre que reuneixin els requisits per accedir-hi, com a màxim a tres modalitats d'acord amb un ordre de preferència que han de fer constar en la sol·licitud.
No poden optar a aquestes beques les persones que ja han obtingut anteriorment una beca per la mateixa modalitat a la qual opten sempre que hagin gaudit de més de la meitat de la beca.
Sí que poden optar, però, a una altra modalitat sempre que en compleixin els requisits.
La presentació d'una sol·licitud de beca d'acord amb aquestes bases impedeix optar a beques d'altres línies que convoqui l'Oficina de Suport a la Iniciativa Cultural durant l'any en curs.
En canvi, aquestes beques són compatibles amb altres beques per a la mateixa finalitat d'altres entitats públiques o privades que pugui rebre la persona interessada, sempre que no comportin fer activitats en la mateixa franja horària en què la persona becària ha de desenvolupar les seves tasques.
Totes les persones aspirants han de tenir el certificat de la Direcció General de Política Lingüística de nivell de suficiència de llengua catalana (nivell C1) o un títol, diploma o certificat equivalent, d'acord amb l'Ordre VCP/491/2009, de 12 de novembre.
La signatura del formulari de sol·licitud comporta un compromís de confidencialitat, de prohibició de reproducció i d'explotació de la documentació a la qual es pugui tenir accés durant el gaudiment de la beca, i de protecció de dades de caràcter personal.
Els beneficiaris de la beca han de cedir els drets de propietat intel·lectual en totes les modalitats dels drets d'explotació, al Departament de Cultura, amb caràcter no exclusiu, de manera indefinida i per a tots els països del món, de tota aquella documentació generada durant les pràctiques objecte de la beca i de la qual siguin autors, i de la memòria a què fa referència la base 9.2, així com el dret de la seva publicació amb caràcter preferent durant els dos primers anys.
La concessió d'aquestes beques no implica una relació laboral de cap mena ni la prestació de serveis entre les persones beneficiàries i l'Administració de la Generalitat de Catalunya.
Aquestes beques són incompatibles amb la contractació, administrativa o laboral, pel Departament de Cultura o les entitats que en depenen o s'hi adscriuen per a la prestació de serveis en les matèries objecte de la beca, durant el gaudiment d'aquesta.
1.250 euros mensuals, amb l'excepció de la modalitat g) que és de 1.500 euros mensuals.
a) Expedient acadèmic dels estudis que exigeix la base 2 (fins a 4 punts).
D'acord amb la mitjana de l'expedient acadèmic del grau o llicenciatura al·legat com a requisit d'accés a la beca.
La puntuació de 4 punts s'atorga a l'aspirant amb la nota més alta, i la resta es ponderen a partir d'aquesta.
b) Formació específica relacionada amb les tasques de la modalitat (1 punt): màsters o postgraus.
Si la persona sol·licitant té un màster o postgrau finalitzat relacionat amb la modalitat, se li atorga 1 punt.
c) Treballs, col·laboracions i publicacions relacionats amb la modalitat de beca escollida, dins dels camps de la cultura i la creació (fins a 2 punts).
Es valora l'experiència professional (pel volum, nombre d'hores realitzades i qualitat) relacionada amb la modalitat, de la manera següent:
- nivell baix de treballs, col·laboracions i publicacions: 0,50 punts.
- nivell mitjà de treballs, col·laboracions i publicacions: 1 punt.
- nivell notable de treballs, col·laboracions i publicacions: 1,5 punts.
- nivell alt de treballs, col·laboracions i publicacions: 2 punts.
d) Formació complementària (fins a 3 punts):
d.1) Coneixements de llengua catalana superiors al nivell C1 (0,50 punts).
Si la persona disposa del nivell C2 de català (acreditat documentalment) o superior, es puntua amb 0,50 punts.
d.2) Coneixements d'idiomes (anglès, francès, alemany i italià) iguals o superiors al nivell B2 del Marc europeu comú de referència per a les llengües (fins a 1 punt): Per cada llengua acreditada amb nivell B2 o superior s'assignen 0,50 punts, fins a un màxim d'1 punt.
d.3) Formació acadèmica complementària de la modalitat (fins a 1,5 punts): màsters o postgraus en curs i altra formació relacionada directament amb la modalitat.
Pels màsters o postgraus actualment en curs relacionats directament amb la modalitat s'assignen 0,50 punts, i també es poden valorar la resta de formacions relacionades amb la modalitat.
Si la persona té un màster finalitzat i no valorat per la limitació de puntuació màxima al punt b), també es valora amb 0,50 punts.
En cas d'empat en la puntuació final, la Comissió de Valoració ha de fer una entrevista personal per determinar el candidat més idoni.
Si es considera necessari, es pot fer una entrevista amb el candidat o la candidata prèviament a la seva acceptació per tal de concretar els termes de realització de la beca.
El pagament de les beques es fa de manera fraccionada per mensualitats vençudes prèviament justificades amb la presentació d'un informe de la persona tutora del becari o becària on consti l'aprofitament adequat de la beca.
Altres obligacions de les persones beneficiàries:
a) Disponibilitat en un termini de quaranta-vuit hores per iniciar el període de la beca concedida.
b) Complir amb el compromís de confidencialitat, de prohibició de reproducció i d'explotació de la documentació a la qual es pugui tenir accés durant el gaudiment de la beca, i de protecció de dades de caràcter personal.
c) Complir les normes de funcionament del Gabinet Tècnic del Departament de Cultura i els horaris establerts, i sotmetre's als controls horaris que la unitat esmentada determini.
d) Mantenir una actitud participativa i de col·laboració per a la realització de les tasques encomanades durant el gaudiment de la beca.